På slutten av 1500-tallet ble strandstedet anlagt på gården Nansets grunn i Hedrum sogn, mens kirkelyden i Langestrand på vestsiden av Farriselva sognet til Brunlanes. Strandstedet lå imidlertid langt fra de respektive bygders kirker, og det var derfor naturlig at det fikk sin egen kirke. Når dette skjedde er ikke kjent, dog var den i 1660-årene "forfallen", men det er mulig dette dreier seg om den første Langestrand kirke.